Pentru turneul electoral din Moldova, singura regiune din țară fără nicio autostradă, Viorica Dăncilă a ales să se deplaseze cu elicopterul. Premierul este însoțit de ministrul Transporturilor, Răzvan Cuc.

Potrivit stirisuceava.net, Viorica Dăncilă a plecat de la Suceava spre Iași, joi după-amiază, cu un elicopter privat, după ce și-a anulat vizita programată în Botoșani.

Viorica Dăncilă s-a aflat miercuri și joi în județul Suceava, unde a participat la o ședință de partid la Fălticeni și la pelerinajele de la Putna și Cacica.

Premierul se află într-un turneu pe la organizațiile județene de partid pentru a-și consolida poziția înaintea alegerilor prezidențiale. A profitat de ocazie pentru a-și ataca contracandidații din cursa pentru Cotroceni. Deși campania electorală încă nu a început, premierul este deja convins că opoziția va jigni și va dezinforma. Mai mult, Viorica Dăncilă spune că, spre deosebire de ceilalți candidați, PSD nu are „aroganța unora care deja văd aceste alegeri câștigate”.

Reacția PSD

“Da, este un elicopter angajat de PSD. Vă spun acest lucru în calitate de secretar al PSD. Este un elicopter închiriat din banii PSD", a spus Mihai Fifor.

Viorica Dăncilă a declarat: „Am venit de foarte multe ori cu mașina, este prima dată când vin cu elicopterul. Trebuie să ajung în foarte multe județe ale țării. Știu acest lucru, este și motivul pentru care încercăm să dezvoltăm infrastructura din România".

Viorica Dăncilă, vizită la mănăstirea Putna

Viorica Dăncilă nu a mers joi la ceremonia de Ziua Marinei de la Constanța, ci s-a dus la mănăstirea Putna, la slujba de Sfânta Maria, însoțită de mai mulți lideri PSD. Peste 25 de mii de pelerini au participat la slujba de anul acesta.

Viorica Dăncilă a ajuns joi la Putna, după ora 10:30. Ea a venit însoțită de miniștrii Răzvan Cuc, Eugen Teodorovici și Mihai Fifor. Liderii politici au fost întâmpinați de localnici în port tradițional, cu pâine și cu sare. Împreună cu prelații de la mănăstire, Viorica Dăncilă a vizitat Muzeul Mănăstirii Putna, unde a participat la o lecție de istorie, predată de unul dintre călugări. Apoi a luat parte la slujba religioasă oficiată afară, în curtea mănăstirii, de un sobor numeros de preoți.

Viorica Dăncilă a fost invitată de starețul mănăstirii să ia cuvântul, dar a spus că nu este cazul, pentru că este o zi de sărbătoare și ar trebui să vorbească doar clericii.

Premierul se află vineri la Iași.

După drumul cu elicopterul, Răzvan Cuc a spus că Autostrada Marii Unirii va fi declarat obiectiv de importanță națională

Autostrada Marii Uniri, care face legătura între Târgu Mureş şi Iaşi, va fi declarată obiectiv de importanţă naţională, a anunţat vineri ministrul Transporturilor, Răzvan Cuc, relatează Agerpres.

Declaraţia a fost făcută la finalul unei întrevederi pe care reprezentanţii asociaţiilor ce militează pentru autostrada A 8 au avut-o, la Iaşi, cu premierul Viorica Dăncilă şi ministrul Transporturilor, Răzvan Cuc.

"Vom introduce în următorul CSAT şi Autostrada Marii Uniri ca obiectiv strategic de importanţă naţională, adică tronsoanele Târgu Mureş - Târgu Neamţ, Târgu Neamţ - Iaşi, Iaşi - Ungheni, inclusiv podul de peste Prut, şi vom păstra legătura. O dată la două săptămâni ne vom întâlni şi vom vedea paşii care s-au făcut pe acest obiectiv", a afirmat Răzvan Cuc.

Acesta susţine că soluţia declarării autostrăzii A 8 de importanţă naţională a fost adoptată pentru a putea beneficia de finanţare de la bugetul de stat, ca alternativă la varianta iniţială de finanţare prin parteneriat public-privat.

Editare: D.C.